DEMCOมั่นใจรายได้แตะ1หมื่นล้านปีนี้
บิ๊ก &#8220;เด็มโก้&#8221; ชี้หุ้นพุ่งแรง เพราะนักลงทุนซื้ออนาคต มั่นใจรายได้แตะ 1 หมื่นล้านบาท
22 มี.ค. 2556

บิ๊ก “เด็มโก้” ชี้หุ้นพุ่งแรง เพราะนักลงทุนซื้ออนาคต มั่นใจรายได้แตะ 1 หมื่นล้านบาท 
นายไพฑูรย์ กำชัย รองกรรมการผู้จัดการสายการเงินและบัญชี บริษัทเด็มโก้ (DEMCO) เปิดเผยว่า ตั้งแต่ต้นปีราคาหุ้นของบริษัทเพิ่มขึ้นโดยตลอด น่าจะเป็นผลมาจากนักลงทุนมองถึงศักยภาพการเติบโตในอนาคต 
ทั้งนี้ หุ้น DEMCO วิ่งแรงผิดปกติ โดยราคาดีดตัวขึ้นกว่าเท่าตัวจากระดับ 9 บาทเศษ ขึ้นไปสูงสุดที่ 19.50 บาท เมื่อวันที่ 19 มี.ค. แต่วันที่ 21 มี.ค. ทรุดลงแรงถึง 1.30 บาท หรือ 7.22% มาปิดที่ 16.70 บาท 
นายไพฑูรย์ กล่าวว่า ปีนี้มีความเป็นไปได้ว่ารายได้จะแตะระดับ 1 หมื่นล้านบาท หากบริษัทได้รับงานก่อสร้างและออกแบบโรงไฟฟ้าพลังงานแสงอาทิตย์ ขนาดกำลังการผลิต 90 เมกะวัตต์ มูลค่า 5,000 ล้านบาท ซึ่งภายใน 1 เดือนข้างหน้านี้น่าจะทราบผล
“งานนี้เราจะรับรู้เป็นรายได้ในปีนี้ 4,000 ล้านบาท ขณะที่เป้าหมายเดิมคาดว่าจะโต 510% จากปีก่อน 6,000 ล้านบาท” นายไพฑูรย์ กล่าว
สำหรับกำไรสุทธิอัตราการเติบโตน่าจะใกล้เคียงกับปีก่อนหน้า โดยจะขยายตัวไปตามรายได้ เนื่องจากได้รับสิทธิประโยชน์ทางภาษี บันทึกเงินปันผลจากโครงการห้วยบง 2 และห้วยบง 3 รวมกัน 200 ล้านบาท และกำไรจากการขายหุ้นที่ได้ซื้อคืน ซึ่งทยอยรับรู้เข้าไปในส่วนของผู้ถือหุ้นและจะขายหุ้นที่ได้ซื้อคืนใน 6 วันทำการข้างหน้า อีก 1.8 ล้านหุ้น 
“คาดว่ากำไรในปีนี้จะใกล้เคียงกับปีก่อน เนื่องจากจะมีการลดภาษีเงินได้นิติบุคคล เหลือ 20% ซึ่งจะทำให้มีกำไรเพิ่มขึ้น รวมถึงได้เงินปันผลจากโครงการห้วยบง 2 และห้วยบง 3 เฉลี่ยสองโครงการ 200 ล้านบาทต่อปี จึงคาดว่าปีนี้จะสามารถรักษากำไรจากการดำเนินงานได้ใกล้เคียงกับปีก่อนและมีโอกาสเติบโตกว่าเดิมด้วย” 
นายไพฑูรย์ กล่าวว่า บริษัทเตรียมจะร่วมเดินทางไปนำเสนอข้อมูลหรือโรดโชว์ยังต่างประเทศร่วมกับตลาดหลักทรัพย์แห่งประเทศไทยในปีนี้ โดยคาดหวังว่าจะเพิ่มการลงทุนจากนักลงทุนต่างประเทศ ปัจจุบันมีต่างชาติถือหุ้นบริษัทผ่านไทยเอ็นวีดีอาร์ในสัดส่วน 11-12% จากก่อนหน้านี้อยู่ที่ 3-4%